Bekende musiekbemarker met Covid-19 in hospitaal | Netwerk24
Deur AJ Opperman 20 Junie 2021 14:20
Sy het Vrydag vir die toets gegaan en Saterdag gehoor sy het die virus opgedoen.
Die sangeres Angelique Greffrath, een van die kunstenaars wat Winchester bemark, kon haar Sondag nie in die hande kry nie en het besluit om na haar huis toe te ry.
Sy het 'n sleutel van die huis en het haar met asemnood aangetref en hospitaal toe geneem.
"Daar was nie 'n ambulans beskikbaar nie, want daar is te veel Covid-19-gevalle. Dit was 'n groot risiko, maar ek kon nie anders nie. Sy het nie suurstof gehad nie. Haar suurstof was 81. Ek het twee maskers aangehad en my hande gereinig."
Winchester se toestand word gemonitor maar sy is nie in die waakeenheid nie.
Sy is vanjaar al 37 jaar in die Suid-Afrikaanse musiekbedryf en bemark kunstenaars soos Rina Hugo, Carike Keuzenkamp, Anneli van Rooyen en Anton Goosen.
Sy is in die 1980's as Boet Pretorius, medestigter van die eertydse maatskappy Decibel Musiek, se sekretaresse aangestel.
Sy is onlangs met 'n Afri-Indie-musiekprys vir haar lewenswerk vereer en het in 2018 'n Ghoema-eerbewys vir haar lewenslange bydrae gekry.